बुटवल लुम्बिनीले हरायो पोखरालाई
बुटवल लुम्बिनी एफसीले पोखरा थन्डर्सलाई आइतबार नेपाल सुपर लिगमा २–० ले हराएको छ । यससँगै उसले प्रतियोगितामा विजयी सुरुआत लिएको छ । दशरथ रंगशालामा भएको खेलमा बुटवल लुम्बिनीले केही उत्कृष्ट आक्रमक बने पनि झिनो अन्तरको गोलमा मात्र चित्त बुझाउनु परेको हो ।
काठमाडौँ — बुटवल लुम्बिनी एफसीले पोखरा थन्डर्सलाई आइतबार नेपाल सुपर लिगमा २–० ले हराएको छ । यससँगै उसले प्रतियोगितामा विजयी सुरुआत लिएको छ । दशरथ रंगशालामा भएको खेलमा बुटवल लुम्बिनीले केही उत्कृष्ट आक्रमक बने पनि झिनो अन्तरको गोलमा मात्र चित्त बुझाउनु परेको हो ।खेलको पहिलो गोल ४३ औं मिनेटमा अरमान बेडुमले गरे । उनले गरेको चलाखीपूर्ण हेड प्रहार अजित भण्डारीको हेडबाट डिफ्लेक्ट हुँदै गोलमा परिणत भएको थियो । त्यसमा पोखराका गोलरक्षक दीप कार्कीसामु बलले पोस्टका दिशा लिएको हेर्नु बाहेक अर्को अवसर नै रहेन । दोस्रो गोल भने आत्मघाती रह्यो ।खेलको ७६ औं मिनेटमा अजित भण्डारीले यो दुर्भाग्यपूर्ण गोल गरे । बुटवल लुम्बिनीको आक्रमण बचाउने क्रममा उनले गरेको प्रहार आफ्नै पोस्टमा पुगेको थियो । यसअघि बुटवल लुम्बिनीकै सुमन लामाले ६५ औं मिनेट पेनाल्टी एरिया बाहिरबाट गरेको शक्तिशाली प्रहार पोस्टमा लागेर बाहिरिएको थियो ।खेलको १५ औं मिनेटमा बुटवल लुम्बिनीका गोलरक्षक विशाल श्रेष्ठ निश्चित देखिएको रेड कार्डबाट बचे । उनले आफ्नो पेनाल्टी एरियाबाट बाहिर आएर पोखराका कप्तान नवयुग श्रेष्ठमाथि फल खेले र गोलको अवसरबाट वञ्चित गरे । तर रेफ्री प्रज्वल क्षेत्रीले रातो कार्ड देखाउन कन्जुस्याइँ गरे । 